作者:汪
標題:賀新郎
內容:田舍爐頭語。便如何學得，三變美成家數。村酒三杯狂興發，拔劍偶然起舞。只麼也、迎寒送暑。待草萬言書上闕，似憂端、倚柱東鄰女。卿相事，未易許。漁歌且和芙蓉渚。又何須、淫辭媟語，訶風詆雨。勸人生、且隨緣分，分外一毫莫取。那富貴、由天付與。身蹈危機猶不覺，如布衣、自在都無阻。空博得，雪千縷。